CELEX: 32011D0122
Language: bg
Date: 2011-02-22 00:00:00
Title: 2011/122/ЕС: Решение на Комисията от 22 февруари 2011 година за дерогация от правилата за произход, определени с Решение 2001/822/ЕО на Съвета относно някои рибни продукти, внесени от Сен Пиер и Микелон (нотифицирано под номер C(2011) 986)

24.2.2011   
            
            
               BG
            
            
               Официален вестник на Европейския съюз
            
            
               L 49/37
            
         РЕШЕНИЕ НА КОМИСИЯТА
   от 22 февруари 2011 година
   за дерогация от правилата за произход, определени с Решение 2001/822/ЕО на Съвета относно някои рибни продукти, внесени от Сен Пиер и Микелон
   (нотифицирано под номер C(2011) 986)
   (2011/122/ЕС)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Решение 2001/822/ЕО на Съвета от 27 ноември 2001 г. за асоцииране на отвъдморските страни и територии към Европейската общност („Решение за отвъдморско асоцииране“) (1), и по-специално член 37 от приложение III към него,
   като има предвид, че:
   
               (1)
            
            
               Приложение III към Решение 2001/822/ЕО се отнася до определението на понятието „продукти с определен произход“ и методите на административно сътрудничество. Съгласно член 37 от него дерогации от тези правила за произход могат да се приемат в случаите, когато това се налага от развитието на съществуващи производства или създаването на нови производства в дадена страна или територия.
            
         
               (2)
            
            
               На 19 октомври 2010 г. Сен Пиер и Микелон поиска дерогация от правилата за произход, определени в приложение III към Решение 2001/822/ЕО, за срок от осем години. На 12 ноември Сен Пиер и Микелон предостави допълнителна информация. Искането обхваща общо годишно количество от 225 тона омари (Homarus americanus) с позиции 0306 и 1605 от ХС, 600 тона скумрии и херинги (Scomber scombrus, Clupea harengus) с позиции 0303, 0304, 0305 и 1604 от ХС и 250 тона миди от вида Mytilus edulis с позиции 0307 и 1605 от ХС, произхождащи от трети държави и обработени в Сен Пиер и Микелон за износ към Съюза.
            
         
               (3)
            
            
               Сен Пиер и Микелон обосновава искането си с продължаващия недостиг на източници за снабдяване с друга риба.
            
         
               (4)
            
            
               Тази дерогация е оправдана съгласно член 37, параграф 1 и параграф 5, букви а) и б) от приложение III към Решение 2001/822/ЕО, и по-специално по отношение на развитието на вече съществуваща местна промишленост, икономическото и социалното въздействие и особеното местоположение на Сен Пиер и Микелон. Тъй като дерогацията се предоставя за продукти, изискващи действителна обработка, тя ще спомогне за развитието на съществуваща промишленост. Дерогацията е от жизненоважно значение за успеха на въпросната фабрика, в която са заети много хора. Поради тази причина сегашното производство следва да бъде допълнено с нови биологични видове.
            
         
               (5)
            
            
               При спазването на определени условия относно количествата, контрола и продължителността, дерогацията не би причинила сериозни щети на някой от съществуващите сектори в Съюза, нито на една или повече държави-членки.
            
         
               (6)
            
            
               По отношение на продуктите под позиция 0303 от ХС обаче от общата структура на член 37 следва, че за тях не може да бъде предоставена дерогация от правилата за произход, определени в приложение III към Решение 2001/822/ЕО. В действителност тези продукти не допринасят за развитието на съществуваща промишленост, тъй като са предмет на опаковъчни дейности, които нямат характера на истински промишлени дейности.
            
         
               (7)
            
            
               Също така следва дерогацията да не се предоставя за пресни и замразени филета от скумрии и херинги с позиция 0304 от ХС, тъй като филетирането, което се извършва във връзка с тях, е все по-механизирано. Работната сила, използвана при филетирането, е твърде незначителна, за да окаже въздействие върху равнището на заетост. Следователно обработването на тези продукти няма да допринесе за развитието на съществуващата промишленост и всяка дерогация в тяхна полза е необоснована.
            
         
               (8)
            
            
               По отношение на скумриите и херингите по позиции 0305 и 1604 от ХС дерогацията следва да обхваща само пушени и обработени скумрии и херинги. За да се даде възможност на местната промишленост да се възползва напълно от редовното и качествено снабдяване със суровини и да се предложи допълнителна дейност по време на неактивния сезон, която да генерира икономии от мащаба за местната промишленост, следва да бъде отпуснато исканото годишно количество от 600 тона за тези продукти.
            
         
               (9)
            
            
               Регламент (ЕИО) № 2454/93 на Комисията от 2 юли 1993 г. за определяне на разпоредби за прилагане на Регламент (ЕИО) № 2913/92 на Съвета за създаване на Митнически кодекс на Общността (2) определя правила за управление на тарифните квоти. С цел да се гарантира ефективно управление, тези правила следва да се прилагат mutatis mutandis по отношение на управлението на количествата, за които се предоставя въпросната дерогация.
            
         
               (10)
            
            
               Тъй като срокът на действие на Решение 2001/822/ЕО изтича на 31 декември 2013 г., следва да се предвиди, че дерогацията ще остане приложима и след 31 декември 2013 г., в случай че бъде взето ново решение относно асоциирането на отвъдморските страни и територии към Европейската общност или срокът на действие на Решение 2001/822/ЕО бъде удължен.
            
         
               (11)
            
            
               Мерките, предвидени в настоящото решение, са в съответствие със становището на Комитета по Митническия кодекс,
            
         ПРИЕ НАСТОЯЩОТО РЕШЕНИЕ:
   Член 1
   Чрез дерогация от разпоредбите на приложение III към Решение 2001/822/ЕО посочените в приложението към настоящото решение рибни продукти, обработени в Сен Пиер и Микелон, се считат за произхождащи от Сен Пиер и Микелон, когато са произведени от съставки, които не са с произход от тези територии, в съответствие с разпоредбите на настоящото решение.
   Член 2
   Дерогацията, предвидена в член 1, се прилага за посочените в приложението рибни продукти и годишни количества, които се внасят в Съюза от Сен Пиер и Микелон за периода от 1 февруари 2011 г. до 31 януари 2019 г.
   Член 3
   Членове 308а, 308б и 308в от Регламент (ЕИО) № 2454/93 относно управлението на тарифните квоти се прилагат mutatis mutandis по отношение на управлението на количествата, посочени в приложението към настоящото решение.
   Член 4
   Митническите органи на Сен Пиер и Микелон предприемат необходимите мерки за извършване на количествени проверки на износа на продуктите, посочени в член 1.
   За целта всички удостоверения, издадени в съответствие с настоящото решение, трябва да съдържат препратка към него.
   Компетентните органи на Сен Пиер и Микелон представят на всеки три месеца пред Комисията справка за количествата, за които са издадени сертификати за движение EUR 1 в съответствие с настоящото решение, както и серийните номера на тези сертификати.
   Член 5
   Клетка № 7 на сертификатите EUR 1, издадени съгласно настоящото решение, трябва да съдържа един от следните текстове:
   
               —
            
            
               „Derogation – Decision 2011/122/EU“;
            
         
               —
            
            
               „Dérogation – Décision 2011/122/UE“.
            
         Член 6
   Настоящото решение се прилага от 1 февруари 2011 г. до 31 януари 2019 г.
   Ако обаче бъде приет нов преференциален режим, заместващ Решение 2001/822/ЕО след 31 декември 2013 г., или срокът на действащия режим бъде удължен, настоящото решение ще продължи да се прилага до датата на изтичане на срока на този нов режим или на удължението на действащия режим, но във всеки случай не по-късно от 31 януари 2019 г.
   Член 7
   Адресати на настоящото решението са държавите-членки.
   
      Съставено в Брюксел на 22 февруари 2011 година.
      
         
            За Комисията
         
         Algirdas ŠEMETA
         
            Член на Комисията
         
      
   
   
      (1)  ОВ L 314, 30.11.2001 г., стр. 1.
   
      (2)  ОВ L 253, 11.10.1993 г., стр. 1.
   
      ПРИЛОЖЕНИЕ
      
         РИБНИ ПРОДУКТИ, ОБРАБОТЕНИ В СЕН ПИЕР И МИКЕЛОН
      
      
                  Пореден номер
               
               
                  Код по ХС
               
               
                  Описание на стоката
               
               
                  Период
               
               
                  Общо годишно количество
                  (тонове)
               
            
                  09.1623
               
               
                  ex 0306 12
                  ex 1605 30
               
               
                  Замразени омари (Homarus americanus), цели, топлинно обработени
                  Замразени омари (Homarus americanus), на парчета, топлинно обработени или пресни
                  Замразено месо от омари (Homarus americanus), топлинно обработено или прясно
                  Приготвени ястия от месо от омари (Homarus americanus), включително ястия, готови за консумация
               
               
                  от 1.2.2011 г. до 31.1.2019 г.
               
               
                  225
               
            
                  09.1624
               
               
                  ex 0305 42
                  ex 0305 49
                  ex 1604 12
                  ex 1604 15
                  ex 1604 20
               
               
                  Пушени филета от херинги (Clupea harengus) или скумрии (Scomber scombrus)
                  Приготвени или консервирани херинги (Clupea harengus) или скумрии (Scomber scombrus)
               
               
                  от 1.2.2011 г. до 31.1.2019 г.
               
               
                  600
               
            
                  09.1625
               
               
                  ex 0307 39
                  ex 1605 90
               
               
                  Замразени миди от вида Mytilus edulis, топлинно обработени, дори без черупки
                  Приготвени или консервирани миди от вида Mytilus edulis, ястия, съдържащи миди от вида Mytilus edulis, включително ястия, готови за консумация
               
               
                  от 1.2.2011 г. до 31.1.2019 г.
               
               
                  250